ועדת הפנים והגנת הסביבה, כנסת 20, פרוטוקול מספר 572, 2018-02-20 13:00

יעל גרמן: שלום לכולם, אני פותחת את ישיבת ועדת הפנים, הנושא על סדר היום הוא יחס הרשויות המקומיות לקהילה הגאה.

יעל גרמן: אני מתנצלת מראש שלא כל מי שרשמתי ורציתי יוכל לדבר.

יעל גרמן: אני אתן דגש על השטח, למי שמכהנים בתפקידים ברשויות המקומיות, מפני שהנושא שלנו זה למעשה יחס הרשויות המקומיות לקהילה הגאה, אז אני ארצה לשמוע אותם.

יעל גרמן: כמובן שנרצה שיציגו בפנינו את הדוח ומי שיציג אותו יהיה ניר שוהם ולסיכום ארצה לשמוע את נציגת משרד החינוך.

יעל גרמן: אז אנחנו נתחיל בהצגת הדוח, שאני מבינה שזו טיוטה של דוח.

יעל גרמן: ניר, בבקשה.

יעל גרמן: יש לרשותך שלוש דקות.

<ניר שוהם: טוב, ממש בקצרה.

<ניר שוהם: תודה לכולם שהגיעו.

<ניר שוהם: אנחנו מתחילים עם סקר שאנחנו עשינו, שכמו שיעל אמרה, התוצאות המלאות שלו יוצגו בעוד כמה חודשים.

<ניר שוהם: אנחנו פנינו לרשויות שמייצגות ביחד 1.7 מיליון איש בישראל.

<ניר שוהם: סליחה, פנינו ליותר, קיבלנו תשובות כרגע מרשויות שמייצגות 1.7 מיליון איש בישראל ושאלנו אותם על הנושאים של חינוך, רווחה, יחס ללהט"בים בעירייה עצמה ותמיכות אחרות שהן נותנות ללהט"בים.

<ניר שוהם: לפני זה אני אקח צעד אחד אחורה.

<ניר שוהם: הכול פה מאוד קצר ומזורז, אבל חשוב להגיד שהמטרה של הדיון הזה היא להמשיך בדרך שאנחנו צועדים בה, כדי שלהט"בים יוכלו לקבל את השירותים שמגיעים להם וגם מעבר לזה, לא רק דברים בסיסיים, בכל רחבי הארץ.

<ניר שוהם: מה שהתחיל בתל אביב ומתפשט לגוש דן ולחיפה ולירושלים ולבאר שבע, שיגיע בסופו של דבר לכל מקום בארץ.

<ניר שוהם: הרבה מהאנשים שנמצאים פה בחדר עובדים בדיוק על הדברים האלה.

<ניר שוהם: אני רוצה להגיד גם באופן עקרוני שיש בדיון הזה איזשהו מתח מובנה במירכאות, על כך שמצד אחד אנחנו רוצים לפרגן להרבה עשייה שכן נעשית, מצד שני אנחנו גם מדברים על מה שחסר ועל מה שעוד צריך לעשות.

<ניר שוהם: נדבר באמת על מה שאתם עושים.

יעל גרמן: יש לך דקה.

<ניר שוהם: כנראה שאנחנו נציג את הממצאים בצורה יותר רחבה - - -

יעל גרמן: אני מבינה שאלה גם ממצאים חלקיים ושממילא אנחנו נצטרך להציג אותם בבוא העת.

<ניר שוהם: נכון, אבל כן עושים דברים, גם בתחום החינוך וגם בתחום הרווחה, צומחים בתים גאים ויש הכשרות בבתי הספר.

<ניר שוהם: מצד שני, אנחנו רואים שלפעמים יש חוסר עקביות אצל גורמי הטיפול בקהילה הגאה ומה שהכי חשוב הוא שיהיה גורם שיטפל בזה.

<ניר שוהם: תיכף ידברו פה אנשים מגבעתיים ומרמת גן.

<ניר שוהם: כמו בכל דבר, כשיש מישהו שזה התפקיד שלו, ועוד יותר אם בתפקיד שלו הוא מקבל כסף מהעירייה בשביל לעשות את זה, הוא יקדם את זה הרבה יותר, אין מה לעשות.

<ניר שוהם: יש נושאים שמוזנחים כמו הרישום השוויוני לבתי הספר, שלא כל אחד יצטרך להסביר 20 פעם למה אין לו אימא ואבא אלא אבא ואבא או אימא ואימא.

<ניר שוהם: הנושא של להט"בים בגיל הזהב הוא מוזנח.

<ניר שוהם: רק 13 רשויות תומכות כלכלית בפעילות איג, אז באופן כללי אנחנו רוצים שהמצב יגיע לכך שאנחנו לא נהיה תלויים באיזשהו תקציב מתחלף ולא נהיה תלויים בהתנדבות, אלא בדברים שהם בבסיס התקציב של עיריות שנותנות מענה לצרכים המגוונים של הקהילה.

יעל גרמן: יפה מאוד.

יעל גרמן: אני חושבת שבשלוש הדקות וחצי האלה אתה הצגת את מרב הבעיות, שדרך אגב אני לוקחת על עצמי גם לעקוב אחריהן.

יעל גרמן: אנחנו נתחיל עם ויוי וולפסון מגבעתיים.

יעל גרמן: בואי ספרי לנו.

<ויוי וולפסון: שלום, אני סגנית ראש עיריית גבעתיים.

<ויוי וולפסון: אצלנו יש מודל שקודם כל התקציב של הקהילה הלהט"בית הוא בבסיס התקציב, אנחנו מתקצבים את הפעילות.

<ויוי וולפסון: הקמנו ועדת היגוי איפה ששותפים תושבים.

<ויוי וולפסון: נמצא איתי רונאן קפלן שהוא אחד התושבים המאוד מאוד פעילים בוועדה, ארגונים להט"ביים ארציים וכמובן הרשות המקומית, אם אלה מנהלי אגפים, תלוי בנושא שאנחנו רוצים לדון בו.

<ויוי וולפסון: דרך זאת אנחנו מצליחים להגיע, קודם כל לבדוק מהם הצרכים ואז לתת מענה באופן רחב.

<ויוי וולפסון: אני חושבת שאנחנו, בגבעתיים, משקיעים גם תקציבים וגם עבודה.

יעל גרמן: כמה?

יעל גרמן: מה התקציב שאתם נותנים?

<ויוי וולפסון: אנחנו מדברים על בסביבות ה-100,000 שקל רק לפעולות, כאשר בעצם אני לוקחת בחשבון, אם אנחנו מדברים על תכניות לימודים במערכת החינוך, אם אנחנו מדברים על תקצוב של איגי ותכנית "ניר" שזה דרך - - -

יעל גרמן: חוש"ן?

<ויוי וולפסון: חוש"ן גם בגני ילדים, יש להם תכנית שעברה אצלנו.

<ויוי וולפסון: זאת אומרת בסופו של דבר אנחנו מדברים על תקציב גדול הרבה יותר מאשר ישירות לקהילה הלהט"בית.

<ויוי וולפסון: אני חושבת שאנחנו דוגמה טובה אבל לא דוגמה למה שקורה בארץ.

<ויוי וולפסון: אני מתחברת למה שנאמר קודם.

<ויוי וולפסון: אני חושבת שהסיפור של הקהילה הלהט"בית לא יכול להיות תלוי בהשקפת עולם של ראש עיר או בקונסטלציה פוליטית זו או אחרת.

<ויוי וולפסון: בגבעתיים כרגע זאת אני וזה נהדר או זה טוב, אבל זה יכול להיות יותר גרוע.

<ויוי וולפסון: זה צריך להיות, הייתי אומרת או מִינהל, או יועץ או יועצת, בְּחוק, מתוקצב ברשויות מקומיות שרואים את התמונה כולה, לא תלויים - - -

<היידי מוזס: מה עם מצעד בגבעתיים, למה אין מצעד בגבעתיים?

<ויוי וולפסון: בגבעתיים יש לנו שבוע שלם של אירועים.

<ויוי וולפסון: המצעד שלנו זה פיקניק, אני חושבת שהוא הפך להיות אחד הפיקניקים הגדולים בארץ, המוצלחים, של הקהילה הלהט"בית.

<ויוי וולפסון: יש לנו פעילות לאוכלוסייה צעירה ואנחנו כל שנה, יחד עם הוועדה, עושים מה שהוועדה חושבת לנכון ורוצה.

יעל גרמן: ומפרסמים את זה, דגלי גאווה ברחובות.

<ויוי וולפסון: בדיוק.

<ויוי וולפסון: מאוד מאוד חשוב לנו שיהיה ביטוי חיצוני לקהילה הלהט"בית, אם זה דגלול בכל העיר.

<ויוי וולפסון: התחלנו עם הנושא של הפיקניקים בעיר - - -

יעל גרמן: ויוי, זה בסדר, אני מבקשת, אני פשוט מקפידה על הזמן הקצר כדי שכמה שיותר יוכלו לדבר, אחרת אנשים יצאו מפה מתוסכלים.

<ויוי וולפסון: אוקיי, תודה רבה.

יעל גרמן: אנחנו נעבור לעיר השכנה והקרובה, לרמת גן, ואני מבינה שנמצא איתנו גם סגן ראש העיר, צחי זליכה.

<צחי זליכה: יופי, קודם כל, יעל גרמן, תודה רבה.

<צחי זליכה: אני רוצה להגיד לך שאת היית ראשת עיר והבנת שצריך תמיד טריגר כדי שמשהו יקרה בעיר.

<צחי זליכה: לפעמים צריך שזה יקרה.

<צחי זליכה: וברמת גן, לצערי ולשמחתי, היה רב שהתבטא בצורה מאוד מאוד בוטה כלפי הקהילה הגאה והוא לא רצה, אמר שאסור להשכיר דירות ללסביות ועוד אמירות כאלו חשוכות, שאיך אומרים?

<צחי זליכה: זה לא במחוזותינו וטוב שלא ייאמרו כאלו אמירות.

<צחי זליכה: ואז הגיעה האגודה, שיש שם חבר'ה רציניים, אלינו, לרמת גן ואמרו, 'הלו, עד כאן, מה עושים כאן עם הדברים האלה?' רתמנו אותם אלינו, הייתה פגישה אצל ראש העיר, מיד אמרתי לראש העיר שמקימים צוות היגוי.

<צחי זליכה: תקצבנו במאות אלפי שקלים את הסיפור הזה.

יעל גרמן: כמה?

יעל גרמן: מאות אלפי שקלים.

יעל גרמן: בכמה?

<צחי זליכה: דו שנתי כמעט חצי מיליון ₪, ואמרנו שאנחנו מתחילים את הפעילות הזו בצורה הרבה יותר שורשית.

<צחי זליכה: זאת אומרת באו ואמרו, 'בואו נקים בית לקהילה הגאה', אמרנו, 'בית, נכון, זה התוצר הסופי, אבל לפני שמקימים את הבית צריך לעשות לו יסודות'.

<צחי זליכה: ואיך מייצרים יסודות?

<צחי זליכה: מכשירים את כל הצוותים בעיר שלנו, את מערכת החינוך מהגיל הרך, נכנסנו לבתי הספר הדתיים, לבתי הספר התיכון.

<צחי זליכה: עשינו פעולה כירורגית ראשונית, כדי להכשיר את כולם.

<צחי זליכה: הגענו לשפ"ח, לשירות הפסיכולוגי החינוכי, אני לא יודע אם יש את זה בערים, והכשרנו את הצוות של האגודה, שהם יוכלו היום לקבל את כל הפניות ולדעת להתייחס.

<צחי זליכה: באה הפסיכולוגית שאמרה, 'אני לא ידעתי איך, מה עושים כשבאים עם בעיות כאלו ואחרות'.

<צחי זליכה: היום הם יודעים לפעול, הם יודעים לתת את המענה - - -

יעל גרמן: יש לכם גם מענה לקהילה הטרנסית?

<צחי זליכה: מה שאנחנו עושים, בונים את כל התכנית הזו ואני אגיד לך יותר מזה, אנחנו הקצינו חדר מיוחד לארגון תהל"ה, שזה מאוד מאוד חשוב.

<צחי זליכה: הנה, יש כאן נציגה.

<צחי זליכה: מה שאנחנו רוצים זה לתת מענה לכל החלקים, לכל הרבדים.

<צחי זליכה: אני אגיד לך משהו יותר מזה - - -

יעל גרמן: אבל זה יהיה האחרון.

<צחי זליכה: משהו קטן, שזה חשוב.

<צחי זליכה: קנינו ספרים עכשיו לכל הגנים בעיר, שני ספרים שיעמדו ויהיו לרשות הגננות, אבא-אבא, אימא-אימא, כל מה שצריך, שזה לא חריג, יש שוויון, זה בסדר, השונה הוא אותו דבר.

<צחי זליכה: אני אומר, הדברים מתחילים מגיל קטן, אנחנו מאוד מאוד מאמינים בחינוך הזה.

<צחי זליכה: כשהם נהיים ילדים גדולים הם ילדים הרבה יותר טובים.

יעל גרמן: צחי, תודה רבה.

<צחי זליכה: תודה רבה לכם.

יעל גרמן: נעים לשמוע.

יעל גרמן: אני מקווה שלאחר מכן גם נשמע דברים שחסרים, כי לנו ברור שהתמונה היא לא ורודה - - -

<צחי זליכה: עוד משהו קטן.

<צחי זליכה: ביום שישי האחרון עשינו ערב למשפחות הלהט"ביות, הגיעו מעל 100 אנשים.

<צחי זליכה: אירוע ראשון מסוגו ברמת גן והנה רמת גן על המפה.

יעל גרמן: תפרסמו את זה שגם אחרים יראו.

<צחי זליכה: פורסם הכול.

יעל גרמן: צחי, תודה.

יעל גרמן: יש לנו מרמת גן גם את אביעד פאניו, שני משפטים, רק להשלים.

<אביעד פאניו: אני פעיל חברתי ברמת גן.

<אביעד פאניו: ראשית, אני מקווה שסוף סוף השנה, בפעם הראשונה ברמת גן, אחרי שבשנה שעברה גם חולון, גבעתיים והוד השרון עשו, יהיה לנו אירוע גאווה, כי עד היום לא היה אירוע גאווה ברמת גן, אף פעם.

<אביעד פאניו: זה אחת.

<אביעד פאניו: שתיים, תודה רבה לעירייה כי היא תמכה בפעילות החברתית שלנו ובאירועים, אז מגיע לה שאפו.

<אביעד פאניו: ודבר נוסף, אני מאוד מקווה שגם המרכז הגאה וגם אירוע הגאווה יהיו במרכז העיר.

<אביעד פאניו: אנחנו אזרחים שווי זכויות ומגיע לנו להיות בטבורה של העיר, במרכזה.

<אביעד פאניו: תודה רבה.

יעל גרמן: תודה רבה.

יעל גרמן: אורי קיסרי מאשקלון.

יעל גרמן: אנחנו ממשיכים.

<אורי קיסרי: נעים מאוד, אורי קיסרי, אשקלון.

<אורי קיסרי: בעיקר מה שאני רוצה לומר, שאני גרתי בתל אביב, גדלתי באשקלון ועברתי לתל אביב, אני חוזרה כתושב חוזר לאשקלון, רצה למועצה באשקלון כי כיום, קיבלתי חלק מהשאלונים שפוזרו, קיבלתי מענה מאשקלון שאומרים, הכנסנו את חוש"ן.

<אורי קיסרי: אני בדירקטוריון חוש"ן, הפעילות שעשינו שם אמנם קיימת, אך היא מאוד מעטה.

<אורי קיסרי: הם אומרים: אנחנו מקימים קבוצה לתהל"ה.

<אורי קיסרי: עכשיו פגשתי חברת תהל"ה שאומרת, 'אני מנסה כבר שנתיים ל - - -'.

<אורי קיסרי: הרשות לא עשתה מעולם אירוע שהוא אירוע להט"בי.

<אורי קיסרי: אני מגיעה היום גם בכובע חוש"ן וגם בכובע של תושבת פריפריה וגם בכובע של להט"בית ואני מאוד מאוד מקווה שהרשויות יעשו משהו שהוא גורף.

<אורי קיסרי: זאת אומרת שיהיה בכל רשות תפקיד שהוא תפקיד מוגדר, שהוא יועץ לענייני קהילה, שהוא תפקיד בתשלום מהעירייה, שגם האנשים שעובדים בעירייה יוכשרו להתנהלות מול הקהילה, העובדים הסוציאליים, כולם, שיוכשרו לעבוד עם הקהילה - - -

יעל גרמן: יש לי בקשה.

יעל גרמן: אני רוצה שבתוך חודשיים את תדווחי לנו, ליושבות ראש השדולה, את יכולה להעביר לי, אני אעביר לכולן, אני אבקש מיושב ראש ועדת הפנים שיקיים ישיבת מעקב.

יעל גרמן: את מדברת על תכניות, גם רמת גן מספרת לנו שיהיה איזשהו אירוע גאווה גדול, כדי לראות האם באמת הדברים שמספרים לנו כאן יתממשו.

יעל גרמן: מאוד חשוב לי לדעת.

יעל גרמן: תודה רבה.

<קריאה: טוב מאוד, טוב מאוד.

יעל גרמן: האם ישנם עוד נציגים מרשויות, חוץ מרמת גן וגבעתיים?

<שרי ירושלמי רם: קוראים לי שרי ירושלמי, אני מהוד השרון, אני בת 38, אני אימא לסבית ובשנה שעברה פניתי לעיריית הוד השרון במטרה לקיים פיקניק קהילתי או איזשהו אירוע לציון חודש הגאווה.

<שרי ירושלמי רם: הפנייה שלי מאוד סורבלה ואחרי כמה שבועות התקבל אישור.

<שרי ירושלמי רם: באותו הערב כבר זכיתי לטלפון מכתבת מקומון שאמרה לי, 'האירוע שלך לא ייצא לפועל.

<שרי ירושלמי רם: אנשים דתיים, גורמים דתיים מתנגדים בתוקף והאירוע לא ייצא'.

<שרי ירושלמי רם: התגובה הרשמית שלי הייתה שאני לא יודעת שמישהו מחליף פה את ראש העיר וגורמים חשוכים לא מנהלים כאן את העיר.

<שרי ירושלמי רם: לצערי הרב התבדיתי ובאמת העירייה התנערה מהאירוע.

<שרי ירושלמי רם: בסופו של דבר הוציאה איזושהי הודעה לעיתונות שאומרת שהאירוע נדחה מטעמי לחץ.

<שרי ירושלמי רם: ניהלתי קמפיין מאוד מאוד גדול בתמיכת האגודה ובסופו של דבר התקיים אירוע, אבל האירוע שהתקיים התקיים בפארק שגידרו אותו והייתה אבטחה כבדה ולא עשו עבורו פרסום.

<שרי ירושלמי רם: הקהילה שלנו בהוד השרון, שהיא קהילה גדולה, קהילה משפחתית, עברה טלטלה מאוד מאוד גדולה וחוסר אמון מאוד מאוד גדול מהרשות.

<שרי ירושלמי רם: בעקבות האירוע הזה אני החלטתי שאני רצה לעירייה - - -

יעל גרמן: לבחירות הקרובות.

<שרי ירושלמי רם: לבחירות הקרובות.

יעל גרמן: בהצלחה.

יעל גרמן: יש לך לפחות עידוד כאן, בכנסת.

<שרי ירושלמי רם: אני רוצה לומר שהעידוד הזה, חשוב שהוא יתבטא גם בדרכים אחרות, כי אי אפשר שכולם אומרים, 'אבל הכול בסדר, הקהילה בסדר - - -

יעל גרמן: אף אחד לא אומר שהכול בסדר.

יעל גרמן: כל מה ששמענו זה יוצא מן הכלל.

<שרי ירושלמי רם: בהוד השרון אני שוב ושוב שומעת את זה.

<שרי ירושלמי רם: ואני חושבת שזו בושה וחרפה שחברי מועצה מכהנים יצאו במקומונים ואמרו, 'אנחנו לא נחשוף את ילדי הוד השרון לתכנים האלה', 'שייצאו לתל אביב', 'אם יהיה עירום מי ייקח את האחריות על זה?'.

<שרי ירושלמי רם: לא, זה מדהים.

<שרי ירושלמי רם: אני חושבת שצריך להבין שהכניסה של חברים וחברות להט"ב, מקהילת הלהט"ב, תעשה שירות לכולנו.

<שרי ירושלמי רם: אנחנו מביעים פה באמת רצון לשוויון, לדמוקרטיה, לפלורליזם וכולנו נצא נשכרות מזה.

יעל גרמן: אז בואי תנצלי אותנו, את יושבות ראש השדולה.

יעל גרמן: גם בבאר שבע אנחנו הוצאנו מכתב משותף ופנינו לראש העירייה, ניסינו להשפיע ככל יכולתנו ואנחנו נשמח לעזור גם לך וכמובן לכל אחד אחר.

<ניר שוהם: אני רק רוצה להגיד משפט בהקשר הזה.

<ניר שוהם: בכל המקרים האלה, כשכבר זה מצליח, המאמצים האלה, פתאום העירייה מתהפכת ומתגאה בזה.

יעל גרמן: בוודאי, כמו המדינה.

יעל גרמן: המדינה מאוד מאוד גאה.

<ניר שוהם: נכון, אז גם בבאר שבע, התשובה שכן קיבלנו מהם היא שהם מאוד גאים במצעד הגאווה שקרה שם ואנחנו יודעים שזה לא היה בקלות.

<ניר שוהם: אז רק להעביר את המסר הזה, כי כשזה קורה אז העירייה אוהבת את זה.

<שרי ירושלמי רם: אני רק רוצה עוד מילה אחת.

יעל גרמן: לא, לא, לא.

יעל גרמן: אני מסתכלת על השעון וכל מילה נוספת שלך זה פחות מילה של מישהו שעדיין לא דיבר.

יעל גרמן: יש לנו כאן את נציגת תהל"ה.

<רחל בועז: נעים מאוד, שמי רחל בועז ואני פה בשני כובעים.

<רחל בועז: אחד זה נציגת תהל"ה, שבין היתר אני פותחת קבוצות בכל רחבי הארץ.

<רחל בועז: לצורך זה אני נפגשת עם עיריות ומועצות, בעיקר עם רווחה וחינוך, מצטרפים אלינו נוער בסיכון, עדיין, לצערי, ההגדרה הזאת קיימת לגבי הקהילה הלהט"בית.

<רחל בועז: לפני כשנה שנה וחצי, אני תושבת כפר סבא, פניתי לעיריית כפר סבא שאני רוצה להקים קבוצה.

<רחל בועז: ניגשתי לרווחה, קיבלתי מיד פרגון ותמיכה יוצאים מן הכלל.

<רחל בועז: בדרך כלל העיריות מסכימות לפתוח קבוצה של תהל"ה, אין להם בעיה, הם נותנים מקום, הכול בסדר, פגישות פעם בחודש, הבעיה היא הפרסום.

<רחל בועז: לנו אין אפשרות, אין לנו משאבים כספיים לפרסם.

<רחל בועז: פרסום עולה הרבה כסף.

<רחל בועז: אנחנו רוצים שהעיריות יפרסמו את הקמתה של הקבוצה, אחרת הורים לא ידעו למי להתקשר, איך להגיע, שיש קבוצה, שיש מענה לאוכלוסייה שמאוד חשוב שיהיה לה את המענה הזה.

יעל גרמן: את פנית למישהו וקיבלת תשובה לגבי הפרסום ושיתוף הפעולה?

<רחל בועז: בדרך כלל אני מקבלת שיתוף פעולה מהעיריות.

<רחל בועז: כפר סבא היא מודל נפלא לנושא הזה.

<רחל בועז: יש לי בעיה רצינית באשקלון, שנתיים אנחנו מתדיינים איתם.

<רחל בועז: אין לנו שום שיתוף - - - זאת אומרת כביכול שיתוף פעולה, פרסום אַיִן.

<רחל בועז: עד עכשיו לא קמה שם קבוצה.

<רחל בועז: באשדוד הייתה לנו בעיה גדולה, כרגע זנחנו את זה - - -

יעל גרמן: אנחנו נוציא את סיכום הישיבה ואנחנו נשלח אותו לראש עירית אשקלון כדי שישמע מה נאמר כאן בכנסת.

<רחל בועז: מצוין.

<רחל בועז: אבל אני כן רוצה לציין את העיריות שכן מסכימות, ואני מוכרחה להגיד שיש פתיחות יותר גדולה.

יעל גרמן: אז בואי תצייני את העיריות.

יעל גרמן: אמרת כפר סבא, מי עוד?

<רחל בועז: כפר סבא, פתח תקוה מפרסמת, בחדרה כרגע, ששם גם לא היה כל כך פשוט, תהיה קבוצה.

<רחל בועז: עמק המעיינות, בית שאן, לב השרון, בבאר שבע נפתחה קבוצה לפני כחודשיים-שלושה, הם פרסמו בעירייה, כתבות בעיתונים, ובשבוע הבא אני נוסעת לכפר ורדים לפתוח קבוצה.

<רחל בועז: במועצת הגלבוע, גם שם תיפתח קבוצה, כנראה.

יעל גרמן: קודם כל, יישר כוח.

<רחל בועז: תודה.

יעל גרמן: זו נראית לי עבודה שלך.

<רחל בועז: עבודה שלי ושל - - -

יעל גרמן: באמת יישר כוח וכל הכבוד.

יעל גרמן: מגיע, מגיע בגדול.

יעל גרמן: חברים יקרים, אני הייתי רוצה לשמוע גם את המשרדים שנמצאים כאן והייתי רוצה לדעת האם איריס בן יעקב ממשרד החינוך נמצאת כאן?

<איריס בן יעקב: נמצאת.

יעל גרמן: בואי ספרי לנו מה אתם עושים כדי להחדיר קודם כל חינוך להכרת השונה, לקבלת הקהילה, בתוך בתי הספר.

יעל גרמן: בעיקר אני מבקשת דגש על טרנסג'נדר, כי זה נושא שמאוד מאוד מעיק, מכאיב ומטריד.

<איריס בן יעקב: גם על זה אני אדבר.

<איריס בן יעקב: קודם כל אני מנהלת היחידה למיניות ומניעת פגיעה בילדים, בשירות הפסיכולוגי-ייעוצי.

<איריס בן יעקב: אנחנו עובדים בעיקר עם יועצות חינוכיות, אבל לא רק ולאורך שנים אנחנו מכשירים יועצות חינוכיות בנושא של הלהט"בים, כולל טרנסג'נדרים.

<איריס בן יעקב: עם הזמן הרחבנו את העשייה, גם לצוותי פיקוח, צוותי מנהלים וכל המנהיגות החינוכית.

<איריס בן יעקב: בנוסף לזה קיימנו במשך שנתיים, וגם השנה, שולחן עגול עם הארגונים הגאים, כדי לחשוב איך אנחנו מרחיבים את העשייה, שתצא מגבולות - - -

יעל גרמן: עם איזה ארגונים אתם ישבתם?

<איריס בן יעקב: עם חוש"ן, עם איגי, עם "הבית הפתוח", עם "מעברים", עם "שובל".

יעל גרמן: יש לכם קשר עם "הלביאות"?

<איריס בן יעקב: עם "הלביאות" לא.

יעל גרמן: אז אני מבקשת מאוד לשתף גם את "הלביאות", מאוד חשוב.

יעל גרמן: "הלביאות" אלה ההורים של הילדים הטרנסג'נדרים, שחווים על בשרם את כל המצוקות שעוברות על הילדים והן מאוד משתוקקות לשיתוף פעולה, אז אני מבקשת לשתף אותן.

<איריס בן יעקב: בסדר גמור.

<איריס בן יעקב: אני רוצה עוד לציין שהשנה הרחבנו את העשייה בעזרת תקנה תקציבית שיצאה והזמינה בעלויות ורשויות להזמין הרצאות בנושא של להט"בים, לגננות, לבתי ספר יסודיים, לצוותים החינוכיים, בנושא של חינוך רגיש מגדר ומשפחות הקשת, ולבתי הספר העל יסודיים, לצוותים החינוכיים ולתלמידים.

<איריס בן יעקב: אנחנו שיווקנו את הנושא מאוד בהתלהבות ואני חייבת לציין שהיו לנו מעל 2,500 בקשות לסדנאות, שלא היה דבר כזה מעולם.

יעל גרמן: כמה פתחתם?

<איריס בן יעקב: זו שאלה מצוינת.

<איריס בן יעקב: מה ששמנו לב - - -

יעל גרמן: בדרך כלל שאלה מצוינת זה כשיש תשובה טובה.

<איריס בן יעקב: הבירוקרטיה נבעה גם מהרשויות, זאת אומרת רשויות חזקות, היה שם כוח אדם שהפעיל את המרכב"ה.

<איריס בן יעקב: הרי כל התקנות התקציביות עוברות באמצעות המרכב"ה, אז ברשויות חזקות ושהייתה מודעות, אני חייבת לציין את זה, מאוד סייעו לנהל את התקנה התקציבית.

<איריס בן יעקב: בפריפריות או ברשויות שלא היה כוח אדם ולא הייתה מודעות, שם נתקלנו בקשיים מאוד מאוד גדולים.

יעל גרמן: אז כמה בסך הכול, כמה סדנאות והיכן?

<איריס בן יעקב: בסך הכול 1,700 סדנאות הועברו.

יעל גרמן: זה המון.

<איריס בן יעקב: זה מקסים, באמת זו פריצת דרך.

יעל גרמן: באילו רשויות?

<איריס בן יעקב: בכל הרשויות.

<איריס בן יעקב: בכל הרשויות, אבל אני חייבת לציין שיש רשויות, למשל, כמו ראשון לציון, כמו כפר סבא, אני מקווה שאני לא עושה עוול לעוד רשויות, ששם הייתה פעילות מדהימה והם ניהלו את זה מההתחלה עד הסוף, עזרו לנו לנהל את זה, ויש מקומות שהיה הרבה יותר קשה.

יעל גרמן: כמו למשל?

יעל גרמן: תצייני מפני שאני אשלח את הפרוטוקול לכל הרשויות שמצוינות כאן, עם מרקר על ההערות שאתם אומרים.

<איריס בן יעקב: יש לי רשימה ארוכה אז אני לא - - -

יעל גרמן: לא, תאמרי לי.

<איריס בן יעקב: אני אשלח לך.

יעל גרמן: אוקיי, תשלחי.

<איריס בן יעקב: אני אשלח לך דוח של איזה רשויות נרתמו ועזרו ודאגו שבבתי הספר שלהן יזמינו את הפעילות, כי זה לא מספיק שאנחנו שיווקנו, אנחנו גם צריכים עזרה.

<איריס בן יעקב: משרד החינוך לא יכול לבד.

<איריס בן יעקב: כמובן שאנחנו צריכים כוח אדם שיהיה ברשויות ויבין את המשמעות של הזמנת הפעילויות האלו ויעזור לנו.

יעל גרמן: תאמרי לי, איריס, את יודעת שיש, ונדמה לי שמישהי כאן ציינה, שיש היום מספר ספרים, שכתבו, דרך אגב, הומוסקסואלים וטרנסג'נדרים, ספרים מאוד מאוד יפים לגיל הרך.

יעל גרמן: האם אתם מעודדים להכניס לספריות העירוניות ובכלל, לספריות של בתי הספר, את הספרים האלה?

<איריס בן יעקב: אנחנו לא נוהגים להמליץ על ספרות, מטעמי הלשכה המשפטית שלנו, אבל - - -

<קריאה: למה, זו עבירה על החוק?

<איריס בן יעקב: יש ועדה והיא תצטרך לעבור מכרזים.

<איריס בן יעקב: זה לא כזה פשוט.

יעל גרמן: חברים, חברים, בואו נשמע.

<היידי מוזס: אבל שר החינוך המליץ - - -

יעל גרמן: היידי, אני רוצה לשמוע את איריס, אין לנו הרבה זמן.

<היידי מוזס: הוא אומר ששר החינוך המליץ על ספר וזה היה בסדר, אז אולי השר צריך - - -

יעל גרמן: אני זוכרת ששר חינוך המליץ להוציא ספר.

יעל גרמן: איריס, בואי, תסיימי.

<איריס בן יעקב: מה שאני כן רוצה להגיד זה שהפעילות שנעשית בגני הילדים כן ממליצה על ספרות ילדים ועל מה שאפשר לעשות עם ילדים בכל מה שקשור לחינוך רגיש מגדר ולמשפחות הקשת.

יעל גרמן: יופי.

יעל גרמן: יוסי, אתה רוצה להוסיף משהו?

<קריאה: לא.

יעל גרמן: עודד, מכיוון שאתה יזמת את הרעיון של הכנס הזה, לפחות של הישיבה הזו, אז בוא, אתה תסיים.

<עודד פריד: של הישיבה הזו ושל היום הזה וביוזמה זה נחמד, אבל היישום הוא שלכן, אז תודה רבה, לך ולכל יושבות ראש השדולה.

<עודד פריד: אני רק אגיד בקצרה בהקשר של יחס הרשויות המקומיות, אמרה את זה גם איריס בהקשר של משרד החינוך ואנחנו שומעים את זה גם במשרד הרווחה, ניר ודאי הציג את הנתונים מוקדם יותר, הם כולם תמיד מתפלאים, בהקשר של הרשויות המקומיות.

<עודד פריד: פתאום כשיש פנייה ותקנה תקציבית והולכים לבתי ספר, גם בפריפריה ולא רק בתל אביב, ואומרים, בואו תזמינו הרצאות וסדנאות, אז הרשויות רוצות את זה.

<עודד פריד: כשמשרד הרווחה פונה בקול קורא לרשויות מקומיות ואומר, 'אנחנו יכולים לסייע ולעזור' אז פתאום נזכרים.

<עודד פריד: התפיסה שלאט לאט מתפרקת, ואני שמח על כך, שהקהילה הגאה מתרכזת בתל אביב ואולי בפריפריה של תל אביב, זו תפיסה שנעלמת מן העולם ואנחנו צריכים לעודד את זה.

<עודד פריד: הרשויות המקומיות צריכות להבין שזו אחריות שלהן.

<עודד פריד: גם המשרדים הממשלתיים צריכים להבין את זה.

<עודד פריד: תציעו, תדגישו, תנגישו את השירותים האלה.

<עודד פריד: בסופו של דבר גם הרשויות, אנחנו שומעים את זה, ואני אומר את זה הרבה, זה לא תמיד הומופוביה, תמיד קל להגיד, 'אה, הומופוביה', לא, זה לא תמיד הומופוביה, לפעמים צריך לתת את הדברים ולהנגיש אותם, גם ברמת החינוך, גם ברמת הרווחה.

<עודד פריד: יש התקדמות בשנים האחרונות, אפשר לעשות את זה בהרבה מאוד מקומות נוספים וזו צריכה, בעיניי, להיות פעולה משולבת, ממשרדי הממשלה מלמעלה כלפי מטה ומהרשויות ומהקהילה.

<עודד פריד: וההתעוררות המדהימה שיש, יושבות פה סביב השולחן, רצות למועצות ובאות, 'ואנחנו באים ואנחנו מתייצבים וזו שנת בחירות ואנחנו ניכנס למועצה', היא בעיניי השלמה מדהימה לפעולה הזאת, מלמטה כלפי מעלה.

<עודד פריד: אני רוצה לקוות ששני הצדדים האלה ביחד ייפגשו ונגיע למצב שלא רק במרכז הארץ ולא רק בתל אביב ולא רק בערים שעוד אפשר למנות אותן בשם, שכשנעשה את הדיון הזה בעוד שנתיים או שלוש או ארבע, כבר יהיו כל כך הרבה שלא נוכל - - -

יעל גרמן: למה?

יעל גרמן: בשנה הבאה, מה אתה כל כך מרחיק לכת?

יעל גרמן: עודד, תודה רבה.

<עודד פריד: אז בשנה הבאה.

יעל גרמן: חברות וחברים מאוד מאוד מאוד יקרים - - -

<קריאה: אפשר התייחסות, יעל?

יעל גרמן: לא, יש לנו בדיוק 55 שניות ואנחנו עוברים לאירוע המרכזי.

יעל גרמן: אני מקווה שכולכם תגיעו לאירוע המרכזי ואולי שם תהיה הזדמנות.

יעל גרמן: הנה, אתם רואים, יושבת כבר היושבת ראש הבאה.

יעל גרמן: לפני שאתם קמים בואו רק נסכם.

יעל גרמן: כראש עיר לשעבר אני יודעת כמה חשוב לקחת, להרים את הכפפה ולשים כסף.

יעל גרמן: זה לא רק המודעות, זה בהחלט כסף.

יעל גרמן: כשאני שומעת פה על 250,000 שקל ששמים בעירית רמת גן זה נשמע לי דבר נהדר.

<צחי זליכה: חצי מיליון, אבל חצי מיליון - - -

יעל גרמן: לשנתיים, אתה אמרת.

יעל גרמן: אז אני עשיתי חישוב, לחלק לשניים, 250,000.

יעל גרמן: זה גם יפה מאוד.

<אמרי קליימן: זה לא רק כסף, יעל, גם הגיע הזמן שהרשויות מקומיות ייקחו לעצמן את הזכות להחליט באיזה רשויות מקומיות הלהט"בים יכולים להתחתן.

<אמרי קליימן: בדיוק כמו שהדיון הציבורי היה בנוגע לשבת - - -

יעל גרמן: על זה אנחנו אפילו לא - - -

<אמרי קליימן: בדיוק כמו השבת, שאנחנו מבינים שרשויות מקומיות יכולות להחליט איך תיראה שבת בכל רשות מקומית, הגיע הזמן שרשויות מקומיות גם יחליטו איזה זוגות ואיך מחתנים באותה רשות מקומית, בדיוק כמו שעושים, אגב, בכל מקום בעולם.

יעל גרמן: פנטסטי.

יעל גרמן: קודם כל זה נהדר ואני כמובן מחזקת את דבריך.

יעל גרמן: מבחינתנו, כמו שאמרתי, אני מתכוונת להוציא, אני כל כך קיוויתי שיגיעו לכאן ראשי רשויות, אבל היה לי ברור שהם לא יגיעו, אנחנו נגיע אליהם, אנחנו נביא אליהם - - -

<אמרי קליימן: ניבחר.

יעל גרמן: קודם כל אנחנו מקווים שבאמת ייבחרו מפה כמה, לפחות למועצות.

יעל גרמן: לא, מה שאני מתכוונת זה שאני מתכוונת לקחת את הפרוטוקול ולהוציא אותו לכל ראשי הרשויות.

יעל גרמן: ראשי הרשויות ברשויות שצוינו יסומנו ממש במרקר צהוב, כדי שהם יראו ויתבקשו גם להגיב.

יעל גרמן: אני כן מקווה שבשנה הבאה, עודד, יהיו לנו כאן ממש ראשי רשויות ויהיו לנו כאן גם תוצאות.

יעל גרמן: אני מודה לכולם מקרב לב.